TSTH มั่นใจยอดขายเหล็กปี 59/60 โตตามเป้า 10% ลุยขยายตลาดในกลุ่ม CLMV
TSTH มั่นใจยอดขายเหล็กปี 59/60 โตตามเป้า 10% ลุยขยายตลาดในกลุ่ม CLMV 
9 ก.พ. 2560

นายราจีฟ มังกัล กรรมการผู้จัดการใหญ่ บริษัท ทาทา สตีล (ประเทศไทย) จำกัด (มหาชน) หรือ TSTH เปิดเผยว่า บริษํทมั่นใจว่ายอดขายเหล็กในปี 59/60 (เม.ย.59-มี.ค.60) จะเติบโตได้ตามเป้าหมายที่ระดับ 10% หลังผลการดำเนินงานในช่วง 9 เดือนแรกของปี 59/60 ทำได้ดีกว่าเป้า ขณะที่ในไตรมาสสุดท้าย จะขายสินค้าเหล็กเส้นก่อสร้างทาทา ทิสคอน ซึ่งเป็นกลุ่มสินค้าเหล็กมูลค่าเพิ่มมากขึ้น และขยายตลาดไปยังประเทศเพื่อนบ้านในกลุ่ม CLMV ซึ่งมีเศรษฐกิจเติบโตในระดับสูง
รวมถึงปัญหาการดั๊มพ์สินค้าเหล็กลวดคาร์บอนสูงจากจีนได้ผ่อนคลายลง เนื่องจากกระทรวงพาณิชย์ได้ทบทวนเพิ่มอัตราอากรตอบโต้การทุ่มตลาดสูงขึ้น เพื่อช่วยผู้ผลิตภายในประเทศ ประกอบกับการที่จีนได้ลดกำลังการผลิตเหล็กลง จะส่งผลต่อสินค้าส่งออกจากจีน นอกจากนั้นยังได้แรงหนุนจากการเร่งรัดผลักดันแผนการลงทุนต่าง ๆ ของภาครัฐเพื่อพัฒนาโครงสร้างพื้นฐาน ของประเทศ จะส่งผลให้ความต้องการใช้เหล็กสูงขึ้นด้วย
นอกจากนี้ในด้านการผลิตและการบริหารงาน บริษัทจะดำเนินการควบคุมต้นทุนภายในให้มีประสิทธิภาพอย่างต่อเนื่อง เพื่อให้ผลการดำเนินงานของบริษัทเติบโตต่อไป           